Wasalna issa fl-aħħar ġimgħa ta' din il-kampanja elettorali u qsajra. Waħda li ħasdet lill-elettorat, u fl-istess waqt irnexxielha, għal darb'oħra, taqsmu. Kollox reġa' mar lura fuq il-personali. Fuq naħa dawk li jemmnu lill-Prim Ministru, fuq l-oħra dawk li le. Fuq naħa dawk li jfaħħru l-kwalitajiet ta' mexxej u jmaqdru tal-ieħor, u l-kontra. Bejn it-tibdil fit-temperatura u bejn il-klima politika sibt persuni mbaqbqin sew fuq dak li qed jiġri. Ħafna, però, sfortunatament sibthom iridu jirraġunaw u jifhmu x'qiegħed sewwasew jiġri fost diskors dispreġjattiv, akkużi u ġirja sħiħa għall-voti. Moviment li spiċċa Ix-xenarju partikolari ta' dan l-appuntament elettorali jitlaq mill-punt li dan huwa fil-verità referendum favur jew kontra dak li sar mill-Prim Ministru preżenti f'din il-leġislatura. Huwa wieħed li qiegħed ikejjel jekk kemm-il darba d-dikjarazzjonijiet sbieħ u wegħdiet li kienu saru minnu f'isem il-Moviment li waqqaf seħħewx jew le. Huwa wkoll wieħed li qiegħed jara jekk kemm-il darba l-Partit Laburista li huwa mexxa tħalliex ħaj fl-ideali politiċi tiegħu, jew inbidilx f'dak li ma jintagħrafx. F'dan partikolarment fuq il-kwistjoni tal-onestà u l-imġieba korretta f'affarijiet tal-Istat. Proprju għalhekk li l-aġenda elettorali bdiet u baqgħet marbuta mal-korruzzjoni. Klijenteliżmu Dan iktar u iktar għax dak li għaddej preżentement kompla kkonferma f'moħħ parti mill-elettorat li bil-klijenteliżmu u l-korruzzjoni telqet u baqgħet għaddejja din il-leġislatura. Ħafna, li fl-integrità tagħhom sostnew fl-elezzjoni ġenerali passata lill-Moviment, illum qed jiddispjaċihom. Żgur mhux forsi li dan il-Moviment politiku, li nbena għall-elezzjoni ġenerali tal-2013, spiċċa kompletament. Diversi telqu minnu. Diversi oħra ħassew li għandhom jirreġistraw pubblikament in-nuqqas ta' qbil tagħhom ma' dak li huwa għaddej. Ħafna oħra huma, fil-kwiet ta' darhom, determinati li nhar is-Sibt li ġej imorru jivvutaw kontra dak kollu li raw għaddej f'dawn l-aħħar erba' snin. F'dan rajt diversi persuni li qed jagħrfu sewwasew dak li huwa għaddej. Għarfu li din l-amministrazzjoni, li hija bla prinċipji u bla valuri nsara, qabdet toroq żbaljati u ħadet kwantità kbira ta' deċiżjonijiet politiċi żbaljati. L-iktar waħda serja u perikoluża għall-paċi u l-istabilità tagħna li tiddeċiedi li tmur għall-kampanja elettorali biex tipprova ssolvi problema interna. Waħda li minnha, ħafna qed ġustament jagħrfu li dan l-appuntament elettorali huwa determinanti għall-ħajja u l-futur tagħhom. Persuni li qed jifhmu li l-post tax-xogħol tagħhom huwa mhedded proprju b'dak li jista' jseħħ jekk il-pajjiż, flok jibdel, jibqa' għaddej fl-istess triq. Theddida għall-ħajja privata Rajt ukoll li r-rapport tal-poplu mad-diversi li kienu u baqgħu jsiru nbidel kompletament. L-ewwel, ħafna qed jarawhom bħala theddida għall-ħajja privata tagħhom. Għax tant dan il-Gvern ġieb lura l-biża' li jista' jiġrilek xi ħaġa jekk tgħid x'taħseb, li ħafna wieġbu l-kontra ta' dak li jaħsbu jew ħarbu kemm felħu mid-domandi. It-tieni, anzi ħafna wkoll iddeċidew jaqilbu l-pożizzjoni u bagħtu, intenzjonalment, messaġġi żbaljati sabiex il-Gvern, li huwa magħruf li mexa fuq is-surveys, jieħu falza stikka. Dan ġieb b'aktar attenzjoni għal min isegwi l-politika, li l-poplu tilef ħafna mill-fiduċja tiegħu f'dak li huwa għaddej u ma kienx lest jipparteċipa f'għoda li huwa issa qed jaraha bħala theddida. Għażliet ċari F'dan kollu, però, missejt ma' diversi li fehmu li dan huwa appuntament elettorali determinanti għal ħajjitna lkoll. L-għażliet quddiemna huma ċari f'għajnejn persuni ta' rieda tajba. Hemm il-prospett li l-pajjiż jibqa' jitmexxa b'dan il-mod żbaljat, inkella l-alternattiva li jkollu jinbidel. Hemm il-programmi elettorali li ġew pubblikati miż-żewġ naħat. Dak tal-Forza Nazzjonali huwa mimli daqs bajda b'ideat, proposti u hemm viżjoni ċara lejn il-futur. Iktar u iktar, il-pajjiż apprezza ferm iktar li kull ġurnata kien hemm numru ta' proposti li ġew imressqa 'l quddiem. Diversi setgħu jikkonċentraw u jifhmu dak li qiegħed jingħad. Fit-tarf tal-kredibilità Biss, f'dana kollu, l-iktar importanti baqgħet il-kwistjoni tat-tmexxija ġusta u retta tal-Istat tagħna. Il-fatt li spiċċajna parti mill-aħbarijiet internazzjonali fuq is-suġġetti li m'għandniex ma għamlitilniex wisq anqas ġid. Id-deċiżjoni żbaljata li wieħed imur għal elezzjoni ġenerali ġibitna fl-aktar pożizzjoni delikata u vulnerabbli. Dan ġie aktar aggravat meta saret l-allegazzjoni inkorretta li hawn f'pajjiżna membri tas-servizz tal-sigurtà Russa li daħlu biex jattakkaw lill-Prim Ministru nnifsu. Liema dikjarazzjoni, terġa', saret iktar u iktar minnu stess. Mhux biss qegħdin fit-tarf tal-kredibilità politika, però b'dan assigurajna li nżidu iktar u iktar ir-redikolaġni sħiħa tal-pajjiżi li jiffurmaw parti mill-Unjoni Ewropea. Lura lejn l-Onestà u l-Ġustizzja Finalment, f'dan kollu huwa ċar li jekk ma jkunx hemm bidla fit-tmexxija tal-Istat, pajjiżna m'huwiex ser jirkupra mid-daqqiet li qala'. Hemm bżonn li wieħed jifhem li jekk irridu li nieħdu l-kredtu lura, li nassiguraw li ma jkollniex it-telf tas-settur finanzjarju u l-bidu ta' diffikultajiet ekonomiċi varji, l-pożizzjoni trid tinbidel. Dan jista' jsir biss jekk il-poplu jivvota fuq il-Forza Nazzjonali nhar it-3 ta' Ġunju li ġej. Hekk biss nistgħu nbiddlu l-istorja ta' pajjiżna u nżommuh lura milli jinżel ferm u ferm iktar 'l isfel milli qiegħed illum. Il-mument tal-bidla wasal, u għandna d-dmir li nkunu parti minnu billi nivvutaw għas-sewa, għall-ġustizzja, l-onestà u l-verità li tlifna fl-aħħar erba' snin.
Wasal il-mument tal-bidla